FI Euroopan unionin virallinen lehti C 184/13

Kanne 2.4.2012 — Helleenien tasavalta v. komissio

(Asia T-150/12)

2012/C 184/25

Oikeudenkäyntikieli: kreikka

Asianosaiset

Kantaja: Helleenien tasavalta (asiamiehet: I. Chalkias, X. Basakou ja A. Vasilopoulou)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— kumoamaan 25.1.2012 tehdyn komission päätöksen K(2011) 9335 lopull., joka koskee ”tukia, jotka Kreikka on myöntänyt viljantuottajille ja kyseisen alan osuuskunnille (no SA 27354 (C 36/2010) (ex NN 3/2010, ex CP 11/2009))” ja

— velvoittamaan komission korvaamaan oikeudenkäyntikulut.

Oikeudelliset perusteet ja pääasialliset perustelut

Helleenien tasavalta vaatii kanteellaan unionin yleistä tuomioistuinta kumoamaan 25.1.2012 tehdyn komission päätöksen K(2011) 9335 lopull., joka koskee ”tukia, jotka Kreikka on myöntänyt viljantuottajille ja kyseisen alan osuuskunnille (no SA 27354 (C 36/2010) (ex NN 3/2010, ex CP 11/2009))” ja joka on annettu tiedoksi numerolla K(2011) 9335 lopull.

Ensimmäisellä kumoamisperusteellaan kantaja väittää, että riidanalainen päätös on epäselvä, koska siinä ei ilmoiteta selvästi i) mistä lainvastainen tuki muodostuu, ii) miten sen määrä on määritetty ja iii) keitä ovat ne tuensaajat, joilta tuki on perittävä takaisin. Lisäksi se väittää, että komission tutkintaa edeltänyt ilmoitus on epäselvä, mikä loukkaa kolmansien oikeusvarmuuden periaatetta ja näiden puolustautumisoikeuksia SEUT 108 artiklan 2 kohdan vastaisesti, luettuna yhdessä 22.3.1999 annetun neuvoston asetuksen (EY) N:o 659/1999 (1) 6 artiklan 1 kohdan kanssa.

Toisella kumoamisperusteellaan kantaja väittää, että SEUT 107 artiklan 1 kohtaa on tulkittu ja sovellettu virheellisesti ja että tosiseikkoja on arvioitu virheellisesti, koska toteutetut toimenpiteet eivät — kumpikaan niistä eli takauksen myöntäminen eikä korkotuki — täytä lainvastaisen valtiontuen edellytyksiä.

Kolmannella kumoamisperusteellaan kantaja väittää, että riidanalainen päätös sisältää tosiseikkoja koskevan arviointivirheen ja siinä on jätetty noudattamatta olennaisia menettelymääräyksiä, koska komissio on tosiseikkojen virheellisen arvioinnin ja puuttuvien ja/tai riittämättömien perustelujen perusteella päätynyt siihen tulokseen, että korkotuki ja valtiontakaus lainan myöntämiseksi maatalousosuuskuntien paikallisille liitoille on lainvastaista valtiontukea, koska välittömät ja välilliset tuensaajat saavat niistä valikoivaa taloudellista etua ja koska ne uhkaavat vääristää kilpailua ja niillä on vaikutusta jäsenvaltioiden väliseen kauppaan.

Neljännellä kumoamisperusteellaan kantaja väittää, että komissio on tulkinnut ja soveltanut virheellisesti SEUT 107 artiklan 3 kohdan b alakohtaa ja käyttänyt väärin sillä valtiontukialalla olevaa harkintavaltaansa, sillä joka tapauksessa vuoden 2009 maksujen on katsottava olevan yhteismarkkinoille soveltuvia niiden erittäin vakavien ja ilmeisten taloudellisten häiriöiden vuoksi, joista Kreikan talous on kokonaisuudessaan kärsinyt, eikä Euroopan unionin primaarioikeudellisen määräyksen voimaantulo voi riippua väliaikaisten yhteisön tukipuitteiden kaltaisen komission tiedonannon pätevyydestä. Lisäksi komissio hylännyt riittämättömin perusteluin kantajan väitteen tukipuitteiden edellytyksistä, jotka täyttyvät nyt käsiteltävässä asiassa.

Viidennellä kumoamisperusteellaan kantaja väittää, että komissio on tulkinnut ja soveltanut virheellisesti SEUT 107 artiklaa, sillä se on perusteettomasti sisällyttänyt lainvastaisina valtiontukina takaisin perittäviin määriin a) korkojen osan, joka lainasopimuksen ja ministerin asetuksen nro 56700/B3033/8.12.2008 mukaan muodostaa maksuosuuden (lain 128/75 mukainen 0,12 %:n maksuosuus) ja b) ministerin asetuksen 2/21304/0025/26.10.2010 mukaisen 2 %:n suuruisen takausprovision valtion eduksi; nämä eivät ole valtiontukea ja ne on vähennettävä lopullisesta takaisin perittävästä määrästä.

(1) Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22.3.1999 annettu neuvoston asetus (EY) N:o 659/1999.